En profilert realitydeltaker i 20-årene er dømt til tre år og ti måneder i fengsel for voldtekt.

Voldtekten skjedde i mai i 2018. Mannen tok da tak i armen til fornærmede og dro kvinnen inn på et toalett på et utested, før han låste døren og utførte voldtekten.

Det var VG som omtalte dommen først.

Ifølge tiltalte var samleiet frivillig, og tiltalte fikk ingen signaler om at fornærmede ikke ønsket sex, står det i dommen.

Da saken var oppe for retten i desember, erkjente tiltalte seg ikke skyldig etter tiltalen.

Mannen i 20-årene ble også dømt til å betale 150.000 kroner i erstatning til den fornærmede kvinnen.

Kvinnens bistandsadvokat Erik Rolfsen sier at hans klient er lettet over at det foreligger en dom.

– Både hendelsen og rettssaken har vært en belastning for henne. Samtidig er vi klare og forberedt på at det blir en anke, sier han til TV 2.

Mannens forsvarer Steinar Wiik Sørvik opplyser til VG at dommen vil bli anket. TV 2 har forsøkt å komme i kontakt med Sørvik, uten hell.

Mannen i 20-årene har vært med på flere populære reality-konsepter de siste årene.